title: 2005/398/ES: Sklep Sveta z dne 10. maja 2005 o sklenitvi Sporazuma o sodelovanju med Evropsko skupnostjo in Kneževino Andoro

text:
               28.5.2005

               SL

               Uradni list Evropske unije

               L 135/12

         SKLEP SVETA
   z dne 10. maja 2005
   o sklenitvi Sporazuma o sodelovanju med Evropsko skupnostjo in Kneževino Andoro
   (2005/398/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti členov 71, 137, 149, 150, 151, 152, 156, 159, 161 in 175 ter v povezavi z drugim stavkom prvega pododstavka člena 300(2) in prvim pododstavkom člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Skupnost je odločena, da okrepi obstoječe odnose z Andoro, ki so bili do zdaj urejeni s Sporazumom, podpisanim v Luxembourgu 28. junija 1990, ki je ustanovil carinsko unijo.

               (2)

               Po pooblastilu Sveta z dne 24. februarja 1997 je Komisija zaključila pogajanja z Andoro o sporazumu, ki pokriva številna področja sodelovanja.

               (3)

               V skladu s Sklepom Sveta z dne 25/26. oktobra 2004 in s pridržkom njegove morebitne naknadne sklenitve je bil Sporazum v imenu Evropske skupnosti podpisan dne 15. novembra 2004.

               (4)

               Določene naloge so bile podeljene Odboru za sodelovanje, ustanovljenemu na podlagi Sporazuma. Pooblastilo za opravljanje teh nalog v imenu Skupnosti bi biti treba podeliti Komisiji.

               (5)

               Sporazum je treba odobriti –

         SKLENIL:
   Člen 1
   Sporazum o sodelovanju med Evropsko skupnostjo in Kneževino Andoro se odobri v imenu Skupnosti.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen za imenovanje osebe, ki je pooblaščena za predložitev uradnega obvestila iz člena 14 Sporazuma v imenu Skupnosti in za izjavo o pristanku, ki zavezuje Skupnost (2).
   Člen 3
   1.   Skupnost predstavlja v Odboru za sodelovanje, ustanovljenem s členom 9 Sporazuma, Komisija, ki ji pomagajo predstavniki držav članic.
   2.   Komisija po posvetovanju s predstavniki držav članic določi stališče Skupnosti v zvezi z odločitvami, ki jih mora sprejeti Odbor za sodelovanje.

      V Bruslju, 10. maja 2005

            Za Svet

            Predsednik

         J. KRECKÉ

      (1)  Mnenje z dne 22. februarja 2005 (še ni objavljeno v Uradnem listu).

      (2)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.
   SPORAZUM O SODELOVANJU
   med Evropsko Skupnostjo in Kneževino Andoro
   EVROPSKA SKUPNOST
   na eni strani in
   KNEŽEVINA ANDORA
   na drugi strani STA SE –
   ODLOČENI, da utrdita in poglobita že obstoječe odnose med Evropsko skupnostjo in Kneževino Andoro;
   OB UPOŠTEVANJU, da so trgovinski odnosi med Evropsko skupnostjo in Kneževino Andoro urejeni s Sporazumom v obliki izmenjave pisem, podpisanim v Luxembourgu 28. junija 1990, ki je ustanovil carinsko unijo;
   OB UPOŠTEVANJU, da je od takrat evropska integracija znatno napredovala;
   OB UPOŠTEVANJU posebnega položaja Kneževine Andore, katere ozemlje je obdano z Evropsko unijo, pri čemer pa Kneževina Andora ni njena članica;
   OB UPOŠTEVANJU želje Kneževine Andore, da dodatno sodeluje pri tekočem vključevanju v Evropo in posledično njene želje po poglobitvi odnosov z Evropsko unijo;
   OB UPOŠTEVANJU, da bi morali Evropska skupnost in Kneževina Andora skleniti sporazum, ki bi zagotavljal kar najširšo možno podlago za sodelovanje na vseh skupnih interesnih področjih v okviru njunih pristojnosti –
   DOGOVORILI O NASLEDNJEM:
   NAČELA
   Člen 1
   Evropska skupnost in Kneževina Andora (v nadaljnjem besedilu „pogodbenici“) se v okviru svojih pristojnosti zavezujeta k kar najširšemu sodelovanju za doseganje vzajemnih koristi na skupnih interesnih področjih, zlasti na prednostnih področjih iz členov 2 do 8.
   PODROČJA SODELOVANJA
   Člen 2
   Okolje
   Pogodbenici sodelujeta na področjih varstva in izboljšanja okolja, da bi zagotovili trajnostni razvoj. To sodelovanje zadeva naslednja področja: podnebne spremembe, varstvo narave in biološke raznolikosti, okolje in zdravje, upravljanje z naravnimi viri in odpadki. V ta namen si bosta prizadevali usklajevati varstvo okolja v Pirenejih in gospodarski razvoj.
   Pogodbenici sodelujeta v duhu soodgovornosti za reševanje okoljskih problemov, s katerimi se soočajo Kneževina Andora in pirenejske regije Evropske skupnosti. Upoštevata, da so nekateri problemi, kot na primer odpadki, povezani s pretokom blaga in oseb med njunima ozemljema. Pogodbenici zlasti sodelujeta na področju prevoza in odlaganja odpadkov.
   Kneževina Andora si v okviru razpoložljivih sredstev in kolikor so ti standardi zanjo ustrezni s stališča varstva okolja in trajnostnega razvoja prizadeva sprejeti okoljske standarde, ki bodo enakovredni standardom Evropske skupnosti. Evropska skupnost sodeluje v te namene s Kneževino Andoro na njeno prošnjo.
   Pogodbenici preučita izvedljivost in praktične vidike sodelovanja Kneževine Andore v okoljskih programih Skupnosti, odprtih za tretje države, ki bi lahko bili v interesu Kneževine Andore.
   Evropska skupnost pomaga pri vzpostavitvi sodelovanja med Evropsko agencijo za okolje in Kneževino Andoro.
   Člen 3
   Komunikacije, informacije, kultura
   Pogodbenici se zavezujeta, da bosta v okviru pobud Evropske skupnosti in andorskega prava začeli v duhu člena 151 Pogodbe o ustanovitvi Evropske skupnosti skupne projekte na področju komunikacij, informacij in kulture.
   Ti projekti so lahko med drugim naslednji:

               —

               izmenjava informacij o zadevah na obojestranskih interesnih področjih na področjih kulture in informacij,

               —

               organizacija kulturnih dogodkov,

               —

               kulturne izmenjave,

               —

               ohranjanje arhitekturne dediščine Andore in Pirenejev ter restavriranje spomenikov in znamenitosti,

               —

               ohranjanje in spodbujanje kulturne dediščine Andore in Pirenejev,

               —

               ustanovitev čezmejnih raziskovalnih programov na področju zgodovine, umetnosti in jezikov,

               —

               ukrepi za ohranjanje, razvoj in razširjanje katalonščine,

               —

               sodelovanje Kneževine Andore pri kulturnih projektih Evropske skupnosti.

         Člen 4
   Izobraževanje, poklicno usposabljanje in mladina
   Pogodbenici se zavezujeta k sodelovanju v luči členov 149 in 150 Pogodbe o ustanovitvi Evropske skupnosti na področju izobraževanja in poklicnega usposabljanja, s ciljem prispevanja k oblikovanju evropskega izobraževalnega prostora.
   Pogodbenici preučita izvedljivost in praktične vidike sodelovanja Kneževine Andore v programih Evropske skupnosti na področju izobraževanja, poklicnega usposabljanja in mladine, ki bi lahko bili v interesu Kneževine Andore.
   Člen 5
   Socialne in zdravstvene zadeve
   Pogodbenici se zavezujeta, da bosta preučili načine za okrepitev sodelovanja na področju socialnih zadev z izmenjavo strokovnjakov, upravnim sodelovanjem, poslovnim sodelovanjem in usposabljanjem.
   Pogodbenici za namene sodelovanja na področju javnega zdravja uporabljata isti pristop.
   Pogodbenici se izogibata vsakršni diskriminaciji na podlagi državljanstva v zvezi z delovnimi pogoji, plačami in presežnimi delavci med delavci, ki zakonito prebivajo na ozemlju ene pogodbenice in so državljani druge pogodbenice.
   Sodelovanje med pogodbenicama v zadevah, povezanih z delom, med drugim vključuje razvoj služb za poklicno usmerjanje, načrtovanje ter spodbujanje zaposlovanja na lokalni in regionalni ravni.
   Člen 6
   Vseevropska omrežja in promet
   Pogodbenici se zavezujeta, da bosta nadaljevali sodelovanje na področju prometnih, energetskih in telekomunikacijskih vseevropskih omrežij, kot tudi na splošno na področju prometa. To sodelovanje je med drugim namenjeno spodbujanju preučevanja projektov v skupnem interesu, ki izkazujejo zadostno povezanost s pirenejskim okoljem. Pri sodelovanju pogodbenici delujeta v luči ciljev, ki so določeni v členih 154 in 155 Pogodbe o ustanovitvi Evropske skupnosti.
   Člen 7
   Regionalna politika
   Pogodbenici se, vsaka v skladu z lastno zakonodajo, dogovorita o okrepitvi regionalnega sodelovanja v skladu s politiko čezmejnega, nadnacionalnega in medregijskega sodelovanja Evropske skupnosti.
   Za ta namen spodbujata ukrepanje na naslednjih področjih:

               —

               preučitev usklajenega pristopa k razvoju obmejnih regij med Evropsko skupnostjo in Kneževino Andoro, z namenom spodbujanja politike za pirenejski prostor, ki naj bo podobna politiki za alpski prostor. Prav tako Evropska skupnost Kneževini Andori ponudi, da sodeluje v prihodnjih programih, podobnih programu Interreg, pod enakimi pogoji kot druge države nečlanice,

               —

               organizacija obiskov in izmenjav uradnikov in strokovnjakov za preučitev možnosti obsega sodelovanja,

               —

               sodelovanje na področju gorske politike po zgledu politike Skupnosti za zagotavljanje kontinuitete in trajnostne izrabe kmetijskih zemljišč, gospodarskega razvoja in ohranjanja podeželja.

         Člen 8
   Druga področja sodelovanja
   Pogodbenici lahko v medsebojnem soglasju, s sklenitvijo sporazumov na specifičnih področjih, razširita ta sporazum.
   SPLOŠNE DOLOČBE
   Člen 9
   1.   Za upravljanje sporazuma in za zagotavljanje njegovega pravilnega izvajanja je odgovoren Odbor za sodelovanje.
   2.   Za namene pravilnega izvajanja tega sporazuma pogodbenici izmenjujeta podatke in se na zahtevo ene izmed njiju posvetujeta z Odborom za sodelovanje.
   3.   Odbor za sodelovanje sprejme svoj poslovnik.
   4.   Odbor za sodelovanje sestavljajo predstavniki Evropske skupnosti na eni strani in predstavniki Kneževine Andore na drugi strani.
   5.   Odbor za sodelovanje odloča soglasno.
   6.   Odboru za sodelovanje izmenično predseduje ena od pogodbenic, in sicer v skladu s pravili, ki jih določa poslovnik odbora.
   7.   Odbor za sodelovanje se sestane na podlagi medsebojnega soglasja pogodbenic na zahtevo ene od njih. Poslovnik Odbora za sodelovanje določa praktična pravila za organizacijo sestankov.
   Člen 10
   Pogodbenici soglašata, da se vsako nesoglasje med njima v zvezi z izvajanjem in razlago tega sporazuma predloži Odboru za sodelovanje.
   Člen 11
   Ta sporazum je sklenjen za nedoločen čas.
   Člen 12
   Vsaka od pogodbenic lahko odpove ta sporazum s pisnim obvestilom drugi pogodbenici. V tem primeru sporazum preneha učinkovati šest mesecev po datumu uradnega obvestila.
   Člen 13
   Ta sporazum se uporablja na eni strani na ozemljih, na katerih se uporablja Pogodba o ustanovitvi Evropske skupnosti, in pod pogoji, ki jih določa ta pogodba, ter na drugi strani na ozemlju Kneževine Andore.
   Člen 14
   Sporazum odobrita pogodbenici v skladu z lastnimi postopki.
   Ta sporazum začne veljati prvi dan drugega meseca po uradnem obvestilu o zaključku postopkov iz prvega odstavka.
   Člen 15
   1.   Ta sporazum je sestavljen v dveh izvodih v angleškem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, nemškem, nizozemskem, poljskem, portugalskem, slovaškem, slovenskem, španskem in švedskem ter katalonskem jeziku, pri čemer so vsa besedila enako verodostojna.
   2.   Različico v malteškem jeziku pogodbenici overita z izmenjavo pisem. Ta različica je enako verodostojna kot različice iz odstavka 1.

      Hecho en Bruselas, el quince de noviembre de dos mil cuatro.
      V Bruselu dne patnáctého listopadu dva tisíce čtyři.
      Udfærdiget i Bruxelles, den femtende november to tusind og fire.
      Geschehen zu Brüssel am fünfzehnten November zweitausendundvier.
      Kahe tuhande neljanda aasta novembrikuu viieteistkümnendal päeval Brüsselis.
      'Εγινε στις Βρυξέλλες, στις δέκα πέντε Νοεμβρίου δύο χιλιάδες τέσσερα.
      Done at Brussels on the fifteenth day of November in the year two thousand and four.
      Fait à Bruxelles, le quinze novembre deux mille quatre.
      Fatto a Bruxelles, addì quindici novembre duemilaquattro.
      Briselē, divi tūkstoši ceturtā gada piecpadsmitajā novembrī.
      Pasirašyta du tūkstančiai ketvirtų metų lapkričio penkioliktą dieną Briuselyje.
      Kelt Brüsszelben, a kétezer-negyedik év november havának tizenötödik napján.
      Magħmul fi Brussel fil-ħmistax il-jum ta' Novembru tas-sena elfejn u erbgħa.
      Gedaan te Brussel, de vijftiende november tweeduizendvier.
      Sporządzono w Brukseli dnia piętnastego października dwa tysiące czwartego roku.
      Feito em Bruxelas, em quinze de Novembro de dois mil e quatro.
      V Bruseli pätnásteho novembra dvetisícštyri.
      V Bruslju, petnajstega novembra leta dva tisoč štiri.
      Tehty Brysselissä viidentenätoista päivänä marraskuuta vuonna kaksituhattaneljä.
      Som skedde i Bryssel den femtonde november tjugohundrafyra.
      Fet a Brussel les el dia quinze de novembre de l'any dos mil quatre.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         za Evropsko skupnost
         Euroopan yhteisön puolesta
         På Europeiska gemenskapens vägnar
         Per la Comunitat Europea

         Per la Principat d'Andorra


title: Sklep Sveta z dne 18. decembra 1978 o sprejetju Priporočila Sveta za carinsko sodelovanje z dne 13. junija 1978 o spremembi členov XIV (a) in XVI(d) Konvencije o nomenklaturi za uvrstitev blaga v carinske tarife

text:
Pomembno pravno obvestilo

|

31979D0006

Uradni list L 006 , 10/01/1979 str. 0023 - 0023 finska posebna izdaja: poglavje 2 zvezek 2 str. 0135  grška posebna izdaja: poglavje 02 zvezek 7 str. 0030  švedska posebna izdaja: poglavje 2 zvezek 2 str. 0135  španska posebna izdaja: poglavje 02 zvezek 5 str. 0138  portugalska posebna izdaja poglavje 02 zvezek 5 str. 0138

		Sklep Svetaz dne 18. decembra 1978o sprejetju Priporočila Sveta za carinsko sodelovanje z dne 13. junija 1978 o spremembi členov XIV (a) in XVI(d) Konvencije o nomenklaturi za uvrstitev blaga v carinske tarife(79/6/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti členov 28 in 113 Pogodbe,ob upoštevanju priporočila Komisije,ker je devet držav članic pogodbenic Bruseljske konvencije o nomenklaturi za uvrstitev blaga v carinske tarife z dne 15. decembra 1950; ker Skupna carinska tarifa temelji na navedeni nomenklaturi;ker lahko Svet za carinsko sodelovanje pogodbenicam priporoči spremembe Konvencije; ker je 13. junija 1978 priporočil spremembe členov XIV(a) in XVI(b) konvencije;ker v skladu s Konvencijo belgijsko ministrstvo za zunanje zadeve vsem pogodbenicam in vladam vseh drugih držav podpisnic in pristopnic posreduje osnutek besedila vsake priporočene spremembe in se šteje, da je besedilo sprejeto, če nobena od pogodbenic v šestih mesecih od prejema sporočila ne sporoči ugovora; spremembe začnejo veljati šest mesecev po izteku navedenega roka;ker je belgijsko ministrstvo za zunanje zadeve 30. junija 1978 vsem pogodbenicam posredovalo besedilo Priporočila z dne 13. junija 1978, ki začne veljati 1. julija 1978; ker če se ne sporoči noben ugovor k celoti ali delu besedila, se šteje, da je bilo Priporočilo sprejeto 31. decembra 1978 in začne veljati 1. julija 1979;ker ni bilo izraženega nobenega ugovora glede katerega koli dela Priporočila,SKLENIL:Edini členPriporočilo Sveta za carinsko sodelovanje z dne 13. junija 1978 o spremembi členov XIV(a) in XVI(d) Konvencije o nomenklaturi za uvrstitev blaga v carinske tarife se sprejme za uporabo od 1. julija 1979.V Bruslju, 18. decembra 1978Za SvetPredsednikH.-D. Genscher--------------------------------------------------


title: Sklep političnega in varnostnega odbora CHAD/2/2008 z dne 18. marca 2008 o vzpostavitvi odbora sodelujočih držav za vojaško operacijo Evropske unije v Republiki Čad in Srednjeafriški republiki

text:
               17.4.2008

               SL

               Uradni list Evropske unije

               L 107/60

      SKLEP POLITIČNEGA IN VARNOSTNEGA ODBORA CHAD/2/2008
   z dne 18. marca 2008
   o vzpostavitvi odbora sodelujočih držav za vojaško operacijo Evropske unije v Republiki Čad in Srednjeafriški republiki
   (2008/313/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega pododstavka člena 25 Pogodbe,
   ob upoštevanju Skupnega ukrepa Sveta 2007/677/SZVP z dne 15. oktobra 2007 o vojaški operaciji Evropske unije v Republiki Čad in v Srednjeafriški republiki (1) (operacija EUFOR Tchad/RCA) in zlasti člena 10(5) Skupnega ukrepa,
   ob upoštevanju naslednjega:

               (1)

               V skladu s členom 10(5) Skupnega ukrepa 2007/677/SZVP je Svet pooblastil Politični in varnostni odbor (PVO), da sprejme ustrezne sklepe o vzpostavitvi odbora sodelujočih držav za operacijo EUFOR Tchad/RCA.

               (2)

               V Sklepih Evropskega sveta iz Nice z dne 7., 8. in 9. decembra 2000 in iz Bruslja z dne 24. in 25. oktobra 2002 so navedene podrobnosti glede sodelovanja tretjih držav v okviru operacij za krizno upravljanje ter vzpostavitve odbora sodelujočih držav.

               (3)

               Odbor sodelujočih držav bo imel ključno vlogo pri tekočem vodenju operacije EUFOR Tchad/RCA. Odbor je glavni forum, na katerega se sodelujoče države skupno obračajo z vprašanji v zvezi z uporabo svojih sil v operaciji. PVO, ki politično nadzoruje in strateško vodi operacijo, bo upošteval stališča, ki jih izrazi odbor sodelujočih držav.

               (4)

               V skladu s členom 6 Protokola o stališču Danske, priloženega Pogodbi o Evropski Uniji in Pogodbi o ustanovitvi Evropske skupnosti, Danska ne sodeluje pri pripravi in izvedbi odločitev in ukrepov Evropske unije, ki zadevajo obrambo –

         SKLENIL:
   Člen 1
   Člen 1 Ustanovitev ter naloge in pristojnosti
   Ustanovi se odbor sodelujočih držav za vojaško operacijo Evropske unije v republiki Čad in Srednjeafriški republiki („OSD“). Njegove naloge in pristojnosti so določene v sklepih Evropskega sveta iz Nice in Bruslja.
   Člen 2
   Sestava
   1.   Člani OSD so:

               —

               predstavniki vseh držav članic,

               —

               predstavniki tretjih držav, ki sodelujejo v operaciji in zagotavljajo bistvene vojaške prispevke, kakor je navedeno v Prilogi.

         2.   Na sestankih OSD so prisotni poveljnik operacije EU, generalni direktor Vojaškega štaba Evropske unije ali njihovi predstavniki in predstavniki Komisije.
   3.   Po potrebi so lahko na sestanek za določene dele razprave povabljene tretje osebe.
   Člen 3
   Predsedovanje
   Brez poseganja v pristojnosti predsedstva, odboru sodelujočih držav za to operacijo predseduje generalni sekretar/visoki predstavnik ali njegov zastopnik v tesnem sodelovanju s predsedstvom, ki mu pomaga predsednik Vojaškega odbora Evropske unije (PVOEU) ali njegov zastopnik.
   Člen 4
   Sestanki
   1.   OSD redno sklicuje njegov predsednik. Če tako zahtevajo okoliščine, se na pobudo predsednika ali na zahtevo člana odbora lahko skličejo nujni sestanki.
   2.   Predsednik vnaprej razdeli začasni dnevni red in dokumente, ki se nanašajo na sestanek. Po vsakem sestanku se razdeli zapisnik.
   Člen 5
   Postopek
   1.   Z izjemo iz odstavka 3 in brez poseganja v pristojnosti PVO in v pristojnosti poveljnika operacije EU je:

               —

               pri odločitvah, ki jih odbor sodelujočih držav sprejema v zvezi s tekočim vodenjem operacije, potrebno soglasje predstavnikov držav, ki sodelujejo v operaciji,

               —

               pri oblikovanju priporočil v okviru OSD o možnih prilagoditvah operativnega načrtovanja, vključno z morebitno prilagoditvijo ciljev, potrebno soglasje članov OSD.

         Če se član vzdrži, to ne prepreči soglasja.
   2.   Predsedujoči ugotovi, da je prisotna večina predstavnikov držav, ki imajo pravico sodelovati pri posvetovanjih.
   3.   Vsa postopkovna vprašanja se urejajo z navadno večino na sestanku prisotnih članov.
   4.   Danska ne sodeluje pri sprejemanju odločitev odbora.
   Člen 6
   Zaupnost
   1.   Za sestanke in delo OSD se uporabljajo predpisi Sveta o varovanju tajnosti. Zlasti predstavniki v OSD morajo imeti ustrezna varnostna potrdila.
   2.   Za posvetovanja OSD velja obveznost varovanja poslovne skrivnosti, razen če OSD soglasno odloči drugače.
   Člen 7
   Začetek veljavnosti
   Ta sklep začne veljati z dnem sprejetja.

      V Bruslju, 18. marca 2008

            Za Politični in varnostni odbor

            Predsednica

         M. IPAVIC

      (1)  UL L 279, 23.10.2007, str. 21.

      PRILOGA
      Seznam tretjih držav iz člena 2(1)

                  —

                  Albanija


title: Sklep Sveta (SZVP) 2017/345 z dne 27. februarja 2017 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
               28.2.2017

               SL

               Uradni list Evropske unije

               L 50/59

         SKLEP SVETA (SZVP) 2017/345
   z dne 27. februarja 2017
   o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 27. maja 2016 sprejel Sklep (SZVP) 2016/849 (1) o omejevalnih ukrepih proti Demokratični ljudski republiki Koreji (v nadaljnjem besedilu: DLRK), s katerim so bile med drugim uveljavljene resolucije Varnostnega sveta Združenih narodov (v nadaljnjem besedilu: RVSZN) 1718 (2006), 1874 (2009), 2087 (2013), 2094 (2013) in 2270 (2016).

               (2)

               Varnostni svet ZN je 30. novembra 2016 sprejel RVSZN 2321 (2016), v kateri je izrazil globoko zaskrbljenost zaradi jedrskega poskusa, ki ga je DLRK izvedla 9. septembra 2016 in s tem kršila zadevne resolucije Varnostnega sveta ZN, še dodatno obsodil dejavnosti, povezane z jedrskim orožjem in balističnimi izstrelki, ki jih trenutno izvaja DLRK in s tem hudo krši zadevne resolucije Varnostnega sveta ZN, ter ugotovil, da še vedno obstaja očitna grožnja mednarodnemu miru in varnosti na tem območju in tudi širše.

               (3)

               Varnostni svet ZN v RVSZN 2321 (2016) izraža bojazen, da bi se v osebni in prijavljeni prtljagi posameznikov, ki vstopajo v DLRK ali iz nje odhajajo, utegnili nahajati predmeti, katerih dobava, prodaja ali prenos je po RVSZN 1718 (2006), 1874 (2009), 2087 (2013), 2094 (2013), 2270 (2016) ali 2321 (2016) prepovedana, in pojasnjuje, da je za namene izvajanja odstavka 18 RVSZN 2270 (2016) takšna prtljaga „tovor“, kar pomeni, da mora biti pregledana.

               (4)

               Varnostni svet ZN v RVSZN 2321 (2016) države članice poziva, naj zmanjšajo število osebja na diplomatskih in konzularnih predstavništvih v DLRK.

               (5)

               Varnostni svet ZN v RVSZN 2321 (2016) izraža bojazen, da bi se lahko prepovedani predmeti v DLRK ali iz nje prevažali po železnici in po cesti, ter poudarja, da obveznost iz odstavka 18 RVSZN 2270 (2016), da se tovor, ki se nahaja na ozemlju držav članic ali je tam v tranzitu, pregleda, velja tudi za tovor, ki se prevaža po železnici in po cesti.

               (6)

               V RVSZN 2321 (2016) je navedeno, da za namene njenega izvajanja ter za namene izvajanja RVSZN 1718 (2006), 1874 (2009), 2087 (2013), 2094 (2013) in 2270 (2016) izraz „tranzit“ vključuje tudi posameznikovo potovanje skozi mednarodni letališki terminal v določeni državi na poti do namembnega kraja v drugi državi ne glede na to, ali je bila na zadevnem letališču pri tem posamezniku opravljena carinska kontrola oziroma kontrola njegovega potnega lista.

               (7)

               V RVSZN 2321 (2016) je določeno, koliko premoga se skupaj sme uvoziti iz DLRK, predpisan pa je tudi mehanizem za spremljanje in preverjanje tega. V sklopu tega mehanizma naj države članice, ki uvažajo premog iz DLRK, redno pregledujejo spletne strani Združenih narodov in tako zagotovijo, da največji še dovoljeni skupni uvoz premoga ne bo presežen.

               (8)

               V RVSZN 2321 (2016) se opozarja, da diplomatsko osebje DLRK v državi, v katero je napoteno, ne sme opravljati poklicne ali komercialne dejavnosti za osebni dobiček.

               (9)

               Varnostni svet ZN v RVSZN 2321 (2016) izraža bojazen, da so državljani DLRK napoteni na delo v druge države, da bi tam prislužili trdno valuto, ki jo potem DLRK uporablja za svoje programe, povezane z jedrskim orožjem in balističnimi izstrelki, ter države poziva, naj bodo pozorne glede te prakse.

               (10)

               Varnostni svet ZN v RVSZN 2321 (2016) vnovič izraža bojazen, da bi se večja količina gotovine utegnila uporabljati za izogibanje njegovim ukrepom, obenem pa države članice poziva, naj bodo v zvezi s tem tveganjem pazljive.

               (11)

               Varnostni svet ZN v RVSZN 2321 (2016) izraža zavezanost miroljubni, diplomatski in politični rešitvi tega vprašanja ter znova potrjuje, da podpira šeststranske pogovore, in poziva k njihovemu ponovnemu zagonu.

               (12)

               Varnostni svet ZN v RVSZN 2321 (2016) potrjuje, da bo nenehno pregledoval ravnanje DLRK, da je pripravljen okrepiti, spremeniti, začasno prekiniti ali ukiniti ukrepe, kakor bo potrebno glede na spoštovanje zavez s strani DLRK, in da je odločen sprejeti nadaljnje pomembne ukrepe, če bi DLRK izvedla še kakšen jedrski poskus ali izstrelitev.

               (13)

               Za izvedbo nekaterih ukrepov iz tega sklepa je potrebno nadaljnje ukrepanje Unije.

               (14)

               Zaradi učinkovitega izvajanja določb tega sklepa v vsej EU bi morale države članice deliti pomembne informacije z drugimi državami članicami.

               (15)

               Sklep (SZVP) 2016/849 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep (SZVP) 2016/849 se spremeni:

               1.

               v členu 1(1) se dodata naslednji točki:

                           „(h)

                           nekaterih drugih predmetov, materialov, opreme, blaga in tehnologije, uvrščenih na seznam na podlagi odstavka 4 RVSZN 2321 (2016);

                           (i)

                           vseh drugih predmetov s seznama konvencionalnega orožja z dvojno rabo, ki ga je Odbor za sankcije sprejel na podlagi odstavka 7 RVSZN 2321 (2016).“;

               2.

               člen 4(1) se nadomesti z naslednjim:
               „1.   Nabava zlata, titanove in vanadijeve rude, redkih zemeljskih rudnin, bakra, niklja, srebra in cinka v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvirajo z ozemlja DLRK ali ne.“;

               3.

               vstavi se naslednji člen:
               „Člen 6a
               1.   Nabava kipov v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvirajo z ozemlja DLRK ali ne.
               2.   Odstavek 1 se ne uporabi, če Odbor za sankcije takšno nabavo odobri vnaprej za vsak primer posebej.
               3.   Unija sprejme potrebne ukrepe, da se določijo predmeti, ki jih zadeva ta člen.“;

               4.

               vstavi se naslednji člen:
               „Člen 6b
               1.   Neposredna ali posredna dobava, prodaja ali prenos helikopterjev ali plovil v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedan, ne glede na to, ali izvirajo z ozemlja DLRK ali ne.
               2.   Odstavek 1 se ne uporabi, če Odbor za sankcije takšno dobavo, prodajo ali prenos odobri vnaprej za vsak primer posebej.
               3.   Unija sprejme potrebne ukrepe, da se določijo predmeti, ki jih zadeva ta člen.“;

               5.

               člen 7 se nadomesti z naslednjim:
               „Člen 7
               1.   Nabava premoga, železa in železove rude v DLRK s strani državljanov držav članic ali z uporabo plovil ali zrakoplovov pod zastavo držav članic je prepovedana, ne glede na to, ali izvirajo z ozemlja DLRK ali ne. Unija sprejme potrebne ukrepe, da se določijo predmeti, ki jih zadeva ta odstavek.
               2.   Odstavek 1 se ne uporablja za premog, za katerega država članica, ki ga je nabavila, na podlagi verodostojnih informacij potrdi, da izvira zunaj DLRK in se je prevažal prek ozemlja DLRK izključno za izvoz iz pristanišča v Rajinu (Rasonu), pod pogojem, da ta država članica o tem vnaprej uradno obvesti Odbor za sankcije in da takšne transakcije niso povezane z ustvarjanjem prihodka za programe DLRK, povezane z jedrskim orožjem in balističnimi izstrelki, ali za druge dejavnosti, prepovedane z RVSZN 1718 (2006), 1874 (2009), 2087 (2013), 2094 (2013), 2270 (2016) in 2321(2016) ali s tem sklepom.
               3.   Odstavek 1 se ne uporabi za izvoz premoga s poreklom iz DLRK v države članice ZN, če med datumom sprejetja RVSZN 2321(2016) in 31. decembrom 2016 ta izvoz v vse te države skupaj ne presega 53 495 894 ameriških dolarjev ali 1 000 866 metričnih ton, kar je nižje, od 1. januarja 2017 dalje pa letno ne presega 400 870 018 ameriških dolarjev ali 7 500 000 metričnih ton, kar je manj, pod pogojem, da nabave:

                           (a)

                           ne zadevajo posameznikov ali subjektov, ki so povezani s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z RVSZN 1718 (2006), 1874 (2009), 2087 (2013), 2094 (2013), 2270 (2016) in 2321(2016), vključno s posamezniki z zadevnega seznama ali subjekti s tega seznama, posamezniki ali subjekti, ki delujejo v njihovem imenu ali po njihovih navodilih, ali subjekti, ki so neposredno ali posredno v njihovi lasti ali pod njihovim nadzorom, oziroma posamezniki ali subjekti, ki pomagajo pri izogibanju sankcijam, ter

                           (b)

                           so namenjene izključno preživljanju državljanov DLRK in niso povezane z ustvarjanjem prihodka za programe DLRK v zvezi z jedrskim orožjem ali balističnimi izstrelki ali druge dejavnosti, prepovedane z RVSZN 1718 (2006), 1874 (2009), 2087 (2013), 2094 (2013), 2270 (2016) in 2321 (2016).

                     4.   Država članica, ki nabavlja premog neposredno iz DLRK, Odboru za sankcije na obrazcu, določenem v Prilogi V k RVSZN 2321 (2016), za vsak mesec posebej uradno sporoči celoten obseg te nabave, in sicer najpozneje 30 dni po koncu zadevnega meseca. Država članice informacije, ki jih je v zvezi s tem uradno sporočila Odboru za sankcije, sporoči tudi drugim državam članicam in Komisiji.
               5.   Odstavek 1 se ne uporabi za transakcije v zvezi z železom in železovo rudo, za katere se ugotovi, da se izvajajo izključno za namene preživetja in niso povezane z ustvarjanjem prihodka za programe DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z RVSZN 1718 (2006), 1874 (2009), 2087 (2013), 2094 (2013), 2270 (2016) ali 2321 (2016).“;

               6.

               člen 10 se nadomesti z naslednjim:
               „Člen 10
               1.   Prepovedano je zagotavljanje javne ali zasebne finančne podpore za trgovino z DLRK,vključno z zagotavljanjem izvoznih kreditov, izvoznih garancij ali zavarovanj državljanom DLKR ali subjektom, ki se ukvarjajo s takšnimi trgovskimi posli.
               2.   Odstavek 1 se ne uporabi, če Odbor za sankcije finančno podporo odobri vnaprej za vsak primer posebej.“;

               7.

               člen 14 se nadomesti z naslednjim:
               „Člen 14
               1.   Na ozemlju držav članic je prepovedano odpiranje podružnic, hčerinskih družb ali predstavništev bank DLRK, vključno s centralno banko DLRK, njenimi podružnicami in hčerinskimi družbami, ter drugih finančnih institucij iz točke 2 člena 13.
               2.   Obstoječe podružnice, hčerinske družbe in predstavništva subjektov iz odstavka 1 na ozemlju držav članic se v roku 90 dni od sprejetja RVSZN 2270 (2016) zaprejo.
               3.   Razen če transakcije vnaprej odobri Odbor za sankcije, banke DLRK, vključno s centralno banko DLRK, njenimi podružnicami in hčerinskimi družbami, ter druge finančne institucije iz točke 2 člena 13 ne smejo:

                           (a)

                           ustanavljati novih skupnih podjetij z bankami pod jurisdikcijo držav članic;

                           (b)

                           pridobiti lastniškega deleža v bankah pod jurisdikcijo držav članic;

                           (c)

                           sklepati ali vzdrževati korespondenčnih bančnih odnosov z bankami pod jurisdikcijo držav članic.

                     4.   Obstoječa skupna podjetja, lastniški deleži in korespondenčni bančni odnosi z bankami DLRK se prekinejo v 90 dneh od sprejetja RVSZN 2270 (2016).
               5.   Finančnim institucijam na ozemlju držav članic ali pod njihovo jurisdikcijo je prepovedano odpiranje predstavništev, hčerinskih družb, podružnic ali bančnih računov v DLRK.
               6.   Obstoječa predstavništva, hčerinske družbe ali bančni računi v DLRK se v 90 dneh od sprejetja RVSZN 2321 (2016) zaprejo.
               7.   Odstavek 6 se ne uporabi, če Odbor za sankcije za vsak primer posebej ugotovi, da so takšna predstavništva, hčerinske družbe ali računi potrebni za zagotavljanje humanitarne pomoči, za dejavnosti diplomatskih predstavništev v DLRK v skladu z Dunajsko konvencijo o diplomatskih odnosih in Dunajsko konvencijo o konzularnih odnosih, za dejavnosti ZN ali njihovih specializiranih agencij ali z njimi povezanih organizacij ali za katere koli druge namene v skladu z RVSZN 1718 (2006), 1874 (2009), 2087 (2013), 2094 (2013), 2270 (2016) ali 2321(2016).“;

               8.

               člen 16(6) se nadomesti z naslednjim:
               „6.   Države članice sprejmejo potrebne ukrepe, s katerimi v skladu z njihovimi obveznostmi po veljavnih resolucijah Varnostnega sveta ZN, vključno z RVSZN 1540 (2004), zasežejo in odstranijo med pregledi odkrite predmete (na primer tako, da jih uničijo, jih naredijo neuporabne ali nefunkcionalne, jih uskladiščijo ali jih predajo v odstranitev državi, ki ni država izvora ali namembna država), katerih dobava, prodaja, prenos ali izvoz je z RVSZN 1718 (2006), 1874 (2009), 2087 (2013), 2094 (2013), 2270 (2016) ali 2321(2016) prepovedan.“;

               9.

               vstavi se naslednji člen:
               „Člen 18a
               1.   Država članica, pod katere zastavo pluje plovilo, uvrščeno na seznam Odbora za sankcije, prepove plovbo pod svojo zastavo, če tako določi Odbor.
               2.   Država članica, pod katere zastavo pluje plovilo, uvrščeno na seznam Odbora za sankcije, to plovilo, če tako določi odbor, napoti v pristanišče, ki ga določi Odbor, v sodelovanju z državo pristanišča.
               3.   Če je tako določeno v okviru uvrstitve plovila na seznam Odbora za sankcije, države članice takemu plovilu ne dovolijo vplutja v svoja pristanišča, razen v izrednih razmerah ali če se plovilo vrača v izvorno pristanišče.
               4.   Če je tako določeno v okviru uvrstitve plovila na seznam Odbora za sankcije, države članice zamrznejo premoženje plovila.
               5.   V Prilogi IV so navedena plovila iz odstavkov 1 do 4 tega člena, uvrščena na seznam Odbora za sankcije v skladu z odstavkom 12 RVSZN 2321 (2016).“;

               10.

               člen 20 se spremeni:

                           (a)

                           odstavek 2 se nadomesti z naslednjim:
                           „2.   Odstavek 1 se ne uporabi, če Odbor za sankcije to odobri vnaprej za vsak primer posebej.“;

                           (b)

                           odstavek 3 se črta;

               11.

               vstavi se naslednji člen:
               „Člen 20a
               Prepovedano je naročanje storitev plovil ali zrakoplovov iz DLRK.“;

               12.

               člen 21 se nadomesti z naslednjim:
               „Člen 21
               Države članice črtajo iz registra vsako plovilo, ki je v lasti DLRK ali ki ga ta nadzira ali upravlja, in ne registrirajo nobenega plovila, ki je bilo na podlagi odstavka 24 RVSZN 2321 (2016) črtano iz registra v drugi državi.“;

               13.

               člen 22 se nadomesti z naslednjim:
               „Člen 22
               1.   Prepovedano je registriranje plovil v DLRK, pridobivanje dovoljenja za plovilo, da lahko pluje pod zastavo DLRK, ali lastništvo, zakup, upravljanje ali kakršna koli klasifikacija plovil, izdajanje spričeval ali s tem povezane storitve ali zavarovanje plovil s strani DLRK.
               2.   Odstavek 1 se ne uporabi, če Odbor za sankcije to odobri vnaprej za vsak primer posebej.
               3.   Državljanom držav članic ali z ozemlja držav članic je prepovedano opravljanje zavarovalnih oziroma pozavarovalnih storitev za plovila, ki so v lasti DLRK ali ki jih ta nadzira ali upravlja, tudi z nezakonitimi sredstvi.
               4.   Odstavek 3 se ne uporabi, če Odbor za sankcije za vsak primer posebej ugotovi, da plovilo opravlja dejavnosti, ki so namenjene izključno preživljanju in jih posamezniki ali subjekti iz DLRK ne bodo izrabili za ustvarjanje prihodkov, ali da opravlja dejavnosti v izključno humanitarne namene.“;

               14.

               v členu 23 se doda naslednji odstavek:
               „12.   Države članice sprejmejo potrebne ukrepe, s katerimi članom vlade DLRK, uradnikom te vlade in pripadnikom oboroženih sil DLRK, ki so povezani s programi DLRK v zvezi z jedrskim orožjem ali balističnimi izstrelki, ali drugimi dejavnostmi, prepovedanimi z RVSZN 1718 (2006), 1874 (2009), 2087 (2013), 2094 (2013), 2270 (2016) in 2321 (2016), omejijo vstop na svoje ozemlje ali tranzit prek njega.“;

               15.

               vstavi se naslednji člen:
               „Člen 24a
               1.   Država članica posameznika, za katerega ugotovi, da deluje v imenu ali po navodilih banke ali finančne institucije DLRK, izžene s svojega ozemlja za namene repatriacije v državo, katere ima državljanstvo, v skladu z veljavnim pravom.
               2.   Odstavek 1 se ne uporabi, če mora biti posameznik prisoten zaradi potreb sodnega postopka ali izključno iz zdravstvenih, varnostnih ali drugih humanitarnih razlogov ali če Odbor za sankcije za vsak primer posebej ugotovi, da bi bil izgon posameznika v nasprotju s cilji RVSZN 1718 (2006), 1874 (2009), 2087 (2013), 2094 (2013), 2270 (2016) in 2321 (2016).“;

               16.

               člen 30 se nadomesti z naslednjim:
               „Člen 30
               1.   Države članice sprejmejo potrebne ukrepe za pozorno spremljanje in preprečevanje tega, da bi bili državljani DLRK na njihovem ozemlju ali s strani njihovih državljanov deležni specializiranih izobraževanj ali usposabljanj v strokah, ki bi prispevale k dejavnostim DLRK, nevarnim z vidika širjenja jedrskega orožja in razvoja sistemov za dobavo jedrskega orožja, vključno z izobraževanji ali usposabljanji na področjih višje fizike, napredne računalniške simulacije in povezanega računalništva, geoprostorske navigacije, jedrske tehnologije, vesoljske industrije, aeronavtičnega inženiringa in sorodnih strok, znanosti o naprednih materialih ter kemijske tehnologije, strojništva, elektrotehnike in industrijskega inženiringa na višji stopnji.
               2.   Države članice prekinejo znanstveno in tehnično sodelovanje, če to vključuje osebe ali skupine, ki jih uradno sponzorira DLRK ali ki DLRK formalno zastopajo – izjema so izmenjave na področju zdravja –, razen če:

                           (a)

                           Odbor za sankcije v primeru znanstvenega ali tehničnega sodelovanja na področju jedrske znanosti in tehnologije, vesoljske industrije in tehnologije ter aeronavtičnega inženiringa in tehnologije ali naprednih proizvodnih tehnologij in metod za vsak primer posebej ugotovi, da zadevna dejavnost ne bo prispevala k dejavnostim DLRK, nevarnim z vidika širjenja jedrskega orožja, ali njenim programom, povezanim z balističnimi izstrelki, ali

                           (b)

                           država članica pri vsem drugem znanstvenem ali tehničnem sodelovanju, v katerega je vključena, ugotovi, da zadevna dejavnost ne bo prispevala k dejavnostim DLRK, nevarnim z vidika širjenja jedrskega orožja, ali njenim programom, povezanim z balističnimi izstrelki, in o tej ugotovitvi vnaprej uradno obvesti Odbor za sankcije.“;

               17.

               vstavi se naslednji člen:
               „Člen 31a
               Diplomatsko ali konzularno predstavništvo DLRK ter njegovi DLRK člani ne smejo odpreti ali imeti pod nadzorom bančnih računov v Uniji, razen največ en bančni račun v državi članici ali v državah članicah, v katerih diplomatsko ali konzularno predstavništvo gostuje ali kjer so njegovi člani akreditirani.“;

               18.

               vstavi se naslednji člen:
               „Člen 31b
               1.   DLRK ima lahko nepremičnine v zakupu oziroma kako drugače na voljo ali jih uporablja zase oziroma v svojo korist izključno za diplomatske ali konzularne dejavnosti.
               2.   Prav tako je prepovedano zakupiti od DLRK nepremičnine, ki se nahajajo zunaj ozemlja DLRK.“;

               19.

               člen 33(1) se nadomesti z naslednjim:
               „1.   Svet izvede spremembe prilog I in IV na podlagi ugotovitev Varnostnega sveta ZN ali Odbora za sankcije.“;

               20.

               vstavi se naslednji člen:
               „Člen 36a
               Z odstopanjem od ukrepov iz RVSZN 1718 (2006), 1874 (2009), 2087 (2013), 2094 (2013), 2270 (2016) ali 2321 (2016), pristojni organ države članice da potrebno dovoljenje, če Odbor za sankcije ugotovi, da je potrebna izjema zaradi lažjega dela mednarodnih in nevladnih organizacij, ki v DLRK izvajajo dejavnosti pomoči in humanitarne dejavnosti v korist tamkajšnjega civilnega prebivalstva.“;

               21.

               doda se Priloga IV, kot je določeno v Prilogi k temu sklepu.

         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 27. februarja 2017

            Za Svet

            Predsednik

         K. MIZZI

      (1)  Sklep Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP (UL L 141, 28.5.2016, str. 79).

      PRILOGA

            „PRILOGA IV
            Seznam plovil iz člena 18a“


title: 2013/180/EU: Sklep Sveta z dne 22. aprila 2013 o imenovanju članov odbora, predvidenega v odstavku 3 člena 3 Priloge I k Protokolu o Statutu Sodišča Evropske unije

text:
                  23.4.2013

                  SL

                  Uradni list Evropske unije

                  L 111/48

         SKLEP SVETA
         z dne 22. aprila 2013
         o imenovanju članov odbora, predvidenega v odstavku 3 člena 3 Priloge I k Protokolu o Statutu Sodišča Evropske unije
         (2013/180/EU)
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106(a)(1) te pogodbe,
         ob upoštevanju Protokola o Statutu Sodišča Evropske unije in zlasti odstavka 3 člena 3 Priloge I k Protokolu,
         ob upoštevanju Sklepa Sveta 2005/49/ES, Euratom, z dne 18. januarja 2005, o pravilih delovanja odbora iz člena 3(3) Priloge I k Protokolu o Statutu Sodišča (1) in zlasti točke 3 Priloge k Sklepu,
         ob upoštevanju priporočila predsednika Sodišča z dne 13. decembra 2012,
         ob upoštevanju naslednjega:

                     (1)

                     V odstavku 3 člena 3 Priloge I k Protokolu o Statutu Sodišča Evropske unije je določena ustanovitev odbora sedmih osebnosti, izbranih med nekdanjimi člani Sodišča in Splošnega sodišča ter priznanimi pravniki. V skladu s tem odstavkom Svet na priporočilo predsednika Sodišča odloči o imenovanju članov tega odbora.

                     (2)

                     V točki 3 Priloge k Sklepu Sveta 2005/49/ES, Euratom, z dne 18. januarja 2005, o pravilih delovanja odbora iz člena 3(3) Priloge I k Protokolu o Statutu Sodišča je določeno, da predsednika omenjenega odbora imenuje Svet.

                     (3)

                     Te določbe je treba začeti uporabljati –

               SPREJEL NASLEDNJI SKLEP:

            Člen 1
            Za člane odbora, določenega v odstavku 3 člena 3 Priloge I k Protokolu o Statutu Sodišča Evropske unije, so za obdobje štirih let, in sicer od 10. novembra 2012 naprej, imenovani:

                        Pernilla LINDH, predsednica

                        Pranas KŪRIS

                        Ján MAZÁK

                        Jörg PIRRUNG

                        Mihalis VILARAS

                        Roel BEKKER

                        Elena Simina TĂNĂSESCU

            Člen 2
            Ta sklep začne učinkovati dan po objavi v Uradnem listu Evropske unije.

            V Luxembourgu, 22. aprila 2013

                  Za Svet

                  Predsednik

               E. GILMORE

            (1)  UL L 21, 25.1.2005, str. 13.


title: 2009/488/ES,Euratom: Sklep komisije z dne 11. junija 2009 Sklenitev memoranduma o soglasju med Evropsko komisijo in Evropsko organizacijo za jedrske raziskave (CERN) (Besedilo velja za EGP)

text:
               24.6.2009

               SL

               Uradni list Evropske unije

               L 161/13

         SKLEP KOMISIJE
   z dne 11. junija 2009
   Sklenitev memoranduma o soglasju med Evropsko komisijo in Evropsko organizacijo za jedrske raziskave (CERN)
   (Besedilo velja za EGP)
   (2009/488/ES, Euratom)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in Pogodbe o ustanovitvi Evropske skupnosti za atomsko energijo,
   ob upoštevanju naslednjega:

               (1)

               Upravni dogovor med Evropsko komisijo in Evropsko organizacijo za jedrske raziskave (CERN) je bil podpisan 10. oktobra 1994.

               (2)

               V pojasnjevalnih razpravah je bilo poudarjeno, da je zaradi najnovejšega razvoja v zvezi z evropskim raziskovalnim prostorom (ERP) za Komisijo primerno, da okrepi in izboljša sodelovanje s CERN.

               (3)

               Zato je bil izdelan nov sporazum v obliki memoranduma o soglasju, ki zajema vprašanja, kot so okrepljeno sodelovanje v okviru skupnih dejavnosti za konsolidacijo in nadaljnji razvoj ERP, izvajanje in nadaljnje spremljanje evropske strategije za fiziko delcev ter posvetovanje in izmenjava informacij o vprašanjih skupnega interesa, zlasti v zvezi s konsolidacijo in nadaljnjim razvojem ERP ter evropsko strategijo za fiziko delcev, kar v zvezi s slednjo vključuje tudi kontakte z državami, ki niso članice CERN.

               (4)

               Komisiji je podeljena trajna pravica, da se udeleži sej Sveta CERN o evropski strategiji in na njih izrazi svoje mnenje, Evropske skupnosti pa so ohranile status opazovalke, ki jim ga je podelil Svet CERN leta 1985 (1).

               (5)

               S tem memorandumom o soglasju niso povezane nobene finančne posledice ali pravne obveznosti –

         SKLENILA:
   Člen 1
   Memorandum o soglasju v prilogi med Evropsko komisijo in Evropsko organizacijo za jedrske raziskave (CERN) se odobri. Nadomestil bo upravni dogovor z dne 10. oktobra 1994.
   Člen 2
   Komisar za znanost in raziskave Janez Potočnik podpiše memorandum o soglasju med Evropsko komisijo in Evropsko organizacijo za jedrske raziskave v imenu Komisije.

      V Bruslju, 11. junija 2009

            Za Komisijo

         Janez POTOČNIK

            Član Komisije

      (1)  Sklep Sveta CERN z dne 27./28. junija 1985.
   PRILOGA

      MEMORANDUM O SOGLASJU
      med Evropsko komisijo in Evropsko organizacijo za jedrske raziskave
      Evropska komisija (v nadaljnjem besedilu: Komisija) in Evropska organizacija za jedrske raziskave, medvladna organizacija s sedežem v Ženevi, v Švici (v nadaljnjem besedilu: obe strani), sta –
      OB UPOŠTEVANJU

                  —

                  Pogodbe o ustanovitvi Evropske skupnosti in Pogodbe o ustanovitvi Evropske skupnosti za atomsko energijo, ki spodbujata sodelovanje s tretjimi državami in mednarodnimi organizacijami na raziskovalnem, tehnološkorazvojnem in demonstracijskem področju;

                  —

                  Konvencije o ustanovitvi Evropske organizacije za jedrske raziskave z dne 1. julija 1953, revidirane 18. januarja 1971 (v nadaljnjem besedilu: konvencija), in zlasti člena II, s katerim so podpisnice konvencije sodelovanje med evropskimi državami, vključno z mednarodnim sodelovanjem, na področju temeljnih raziskav v fiziki delcev, tj. na področju fizike, ki se ukvarja z osnovnimi sestavnimi deli snovi in silami, ki vplivajo nanje, prenesle na CERN;

                  —

                  okvirnih programov Evropske skupnosti za raziskave, tehnološki razvoj in demonstracijske dejavnosti;

                  —

                  zelene knjige o novih perspektivah za Evropski raziskovalni prostor (ERP) (1) iz leta 2007, v kateri se poziva k večjemu sodelovanju in okrepljenemu partnerstvu z medvladnimi raziskovalnimi organizacijami, kot je CERN (2), zlasti pri načrtovanju raziskav, usposabljanju in mobilnosti raziskovalcev, raziskovalnih infrastrukturah, intelektualni lastnini in mednarodnem sodelovanju;

                  —

                  evropske strategije za fiziko delcev, soglasno sprejete 14. julija 2006,

                              —

                              na podlagi katere Svet CERN (3) opredeljuje, posodablja in nadalje spremlja evropsko raziskovalno strategijo za fiziko delcev s pospeševalnikom ali brez njega, ki vključuje zastopanje držav članic CERN v razpravah z drugimi državami in svetovnimi regijami, med drugim o raziskovalnih infrastrukturah za fiziko delcev,

                              —

                              in v kateri je priznano, da je treba okrepiti odnose med CERN in Evropsko unijo v zvezi z zgoraj navedeno strategijo;

                  —

                  novih organizacijskih struktur za opredelitev, posodabljanje in nadaljnje spremljanje evropske strategije, ki jih je septembra 2007 in marca 2008 odobril Svet CERN (CERN/2732/rev in CERN/2779) ter vključujejo tudi posebne „seje o evropski strategiji“ Sveta CERN,

            OB PRIZNAVANJU
      odgovornosti obeh strani na zgoraj navedenih področjih, ki se vzajemno krepijo –
      SKLENILI:

                  1.

                  Obe strani nameravata ob ustreznem upoštevanju svojih pristojnosti sodelovati ter konsolidirati in nadaljnje razviti ERP, zlasti v zvezi z načrtovanjem raziskav, usposabljanjem in mobilnostjo raziskovalcev, raziskovalnimi infrastrukturami, upravljanjem intelektualne lastnine in mednarodnim sodelovanjem. Za ta namen lahko razvijeta skupne dejavnosti.

                  2.

                  Obe strani nameravata ob ustreznem upoštevanju svojih pristojnosti sodelovati pri nadaljnjem spremljanju in izvajanju evropske strategije za fiziko delcev. Za ta namen lahko razvijeta skupne dejavnosti.

                  3.

                  Ob ustreznem upoštevanju svojih pristojnosti, institucionalne danosti in operativnih okvirov se bosta obe strani po potrebi obveščali in posvetovali ena z drugo glede vprašanj skupnega interesa, zlasti glede konsolidacije in nadaljnjega razvoja ERP, in evropske strategije za fiziko delcev, kar v zvezi s slednjo vključuje tudi ustrezne kontakte z državami, ki niso članice CERN.

                  4.

                  Svet CERN bo v skladu s svojimi postopki podelil Komisiji trajno pravico, da se udeleži sej o evropski strategiji in na njih izrazi svoje mnenje.

                  5.

                  Evropske skupnosti bodo še naprej imele status opazovalke, ki jim ga je podelil Svet CERN leta 1985 (4).

                  6.

                  Komisija bo CERN podelila pravico, da predlaga kandidate za članstvo v ustreznih strokovnih in svetovalnih organih. Te strokovnjake bo Komisija imenovala v skladu s svojim poslovnikom.

                  7.

                  Obe strani bosta vzpostavili kontaktne točke in mehanizme za komunikacijo, da se doseže cilj iz tega memoranduma o soglasju.

                  8.

                  Obe strani se bosta vsako leto sestali in proučili napredek ter po možnosti razpravljali o tem, kako dodatno okrepiti medsebojno sodelovanje, tudi pri skupnih dejavnostih, ali proučili možne sinergije.

                  9.

                  Obe strani se bosta dogovorili glede vprašanj v zvezi z razlago in izvajanjem tega memoranduma o soglasju.

                  10.

                  Upravni dogovor z dne 10. oktobra 1994 se nadomesti s tem memorandumom o soglasju.

         Sestavljeno v dveh izvodih v Bruslju, dne 17. junija 2009

               Za CERN

            Torsten ÅKESSON

               Predsednik Sveta CERN

            Rolf-Dieter HEUER

               Generalni director CERN

               Za Komisijo

            Janez POTOČNIK

               Član Komisije

      (1)  „Zelena knjiga o evropskem raziskovalnem prostoru“ se nanaša na zeleno knjigo Komisije z naslovom „Evropski raziskovalni prostor: Nove perspektive“, sprejeto 4. aprila 2007 (COM(2007) 161 konč.).

      (2)  Komisija in CERN sta upravni sporazum podpisala 10. oktobra 1994.

      (3)  Svet CERN je organ odločanja CERN, ki določa politiko organizacije v znanstvenih, tehničnih in upravnih zadevah (člen V konvencije).

      (4)  Svet CERN je Evropskim skupnostim podelil status opazovalke s sklepom z dne 27./28. junija 1985.


title: 2010/464/CFSP: Sklep Sveta 2010/464/SZVP z dne 6. avgusta 2010 o podpisu in sklenitvi Sporazuma med Evropsko unijo in Republiko Ugando o statusu misije pod vodstvom Evropske unije v Ugandi

text:
               24.8.2010

               SL

               Uradni list Evropske unije

               L 221/1

         SKLEP SVETA 2010/464/SZVP
   z dne 6. avgusta 2010
   o podpisu in sklenitvi Sporazuma med Evropsko unijo in Republiko Ugando o statusu misije pod vodstvom Evropske unije v Ugandi
   SVET EVROPSKE UNIJE JE –
   ob upoštevanju Pogodbe o Evropski uniji (v nadaljnjem besedilu: PEU), zlasti člena 37 te pogodbe, in Pogodbe o delovanju Evropske unije (v nadaljnjem besedilu: PDEU), zlasti člena 218(5) in prvega pododstavka člena 218(6) te pogodbe,
   ob upoštevanju predloga visokega predstavnika Unije za zunanje zadeve in varnostno politiko (v nadaljnjem besedilu: VP),
   ob upoštevanju naslednjega:

               (1)

               Svet je 15. februarja 2010 sprejel Sklep 2010/96/SZVP o vojaški misiji Evropske unije, ki prispeva k usposabljanju somalskih varnostnih sil (1) (EUTM Somalia).

               (2)

               Člen 9 navedenega sklepa določa, da je lahko status enot in osebja pod vodstvom EU, vključno s privilegiji, imunitetami ter dodatnimi jamstvi, potrebnimi za izvedbo in nemoteno delovanje njihove misije, predmet sporazuma, sklenjenega v skladu s členom 37 PEU in postopkom iz člena 218(3) PDEU.

               (3)

               Svet je 11. marca 2010 pooblastil VP, da je ob pomoči generalnega sekretariata Sveta v pogajanjih dosegel dogovor o Sporazumu med Evropsko unijo in Republiko Ugando o statusu misije pod vodstvom Evropske unije v Ugandi (v nadaljnjem besedilu: Sporazum).

               (4)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Republiko Ugando o statusu misije pod vodstvom Evropske unije v Ugandi se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Unijo zavezujoč.
   Člen 3
   Ta sklep začne veljati na dan sprejetja.

      V Bruslju, 6. avgusta 2010

            Za Svet

            Predsednik

         S. VANACKERE

      (1)  UL L 44, 19.2.2010, str. 16.
    ---documentbreak---

               24.8.2010

               SL

               Uradni list Evropske unije

               L 221/2

         PREVOD
   SPORAZUM
   med Evropsko unijo in Republiko Ugando o statusu misije pod vodstvom Evropske unije v Ugandi
   EVROPSKA UNIJA,
   v nadaljnjem besedilu: Unija,
   na eni strani in
   REPUBLIKA UGANDA,
   v nadaljnjem besedilu: država gostiteljica,
   na drugi strani,
   v nadaljnjem besedilu: pogodbenici, STA SE –
   OB UPOŠTEVANJU NASLEDNJEGA:
   Varnostni svet Združenih narodov (VSZN) je v Resoluciji št. 1897 (2009) o razmerah v Somaliji, ki je bila sprejeta 30. novembra 2009, opozoril na svoje predhodne resolucije v podporo Somaliji in potrdil, da spoštuje suverenost, ozemeljsko celovitost, politično neodvisnost in enotnost Somalije,
   VSZN je nadalje poudaril, da je dolgoročna varnost Somalije odvisna od tega, ali bo prehodna zvezna vlada dejansko lahko vzpostavila nacionalne varnostne sile in somalsko policijo v okviru sporazuma iz Džibutija in v skladu z nacionalno varnostno strategijo,
   minister za obrambo države gostiteljice je v pismu z dne 5. januarja 2010 pozdravil načrtovano misijo Unije v podporo varnostnemu sektorju Somalije in povabil Unijo, naj vsaj eno leto sodeluje pri usposabljanju somalskih varnostnih sil v državi gostiteljici,
   Sklep Sveta 2010/96/SZVP z dne 15. februarja 2010 o vojaški misiji Evropske unije, ki prispeva k usposabljanju somalskih varnostnih sil (1),
   ta misija nima izvršilnih pooblastil, kar pomeni, da v okviru te misije ni mogoče sprejeti prisilnih ukrepov, ne da bi vanje privolila država gostiteljica,
   ta sporazum ne bo vplival na pravice in obveznosti, ki jih imata pogodbenici na podlagi mednarodnih sporazumov in drugih instrumentov v zvezi z ustanovitvijo mednarodnih sodišč, vključno s statutom Mednarodnega kazenskega sodišča –
   DOGOVORILI O NASLEDNJEM:
   Člen 1
   Področje uporabe in opredelitve
   1.   Ta sporazum se uporablja za misijo pod vodstvom Evropske unije v Ugandi (v nadaljnjem besedilu: EUTM Somalia) in njeno osebje.
   2.   Ta sporazum se uporablja samo na ozemlju države gostiteljice.
   3.   Za namen tega sporazuma:

               (a)

               „EUTM Somalia“ pomeni poveljstvo misije EU in državne kontingente, ki prispevajo k misiji, njihovo opremo in njihova prevozna sredstva;

               (b)

               „misija“ pomeni pripravo, ustanovitev, izvršitev in podporo EUTM Somalia;

               (c)

               „poveljnik misije EU“ pomeni poveljnika na terenu;

               (d)

               „poveljstvo misije EU“ pomeni vojaško poveljstvo in njegove sestavne dele, ne glede na to, kje se nahajajo, pod poveljstvom vojaških poveljnikov EU, ki poveljujejo ali nadzirajo misijo;

               (e)

               „nacionalni kontingenti“ pomeni enote in sestavne dele, ki pripadajo državam članicam Unije in drugim državam, ki sodelujejo v misiji;

               (f)

               „osebje EUTM Somalia“ pomeni civilno in vojaško osebje, dodeljeno EUTM Somalia, osebje, napoteno zaradi priprave misije, in osebje, ki ga v okviru misije pošilja država pošiljateljica ali institucija Unije, ki je, če v tem sporazumu ni drugače predvideno, prisotno na ozemlju države gostiteljice; ne vključuje pa lokalnega osebja in osebja mednarodnih pogodbenih dobaviteljev;

               (g)

               „lokalno osebje“ pomeni državljane ali osebe s stalnim prebivališčem v državi gostiteljici;

               (h)

               „objekti“ pomeni vse prostore, nastanitvene objekte in kopenske površine, ki jih potrebujeta EUTM Somalia in njeno osebje;

               (i)

               „država pošiljateljica“ pomeni državo, ki je zagotovila državni kontingent za EUTM Somalia, vključno z državami članicami Unije in tretjimi državami, ki sodelujejo pri misiji;

               (j)

               „država gostiteljica“ pomeni Republiko Ugando;

               (k)

               „uradna korespondenca“ pomeni vso korespondenco, ki se nanaša na misijo in njeno izvajanje.

         Člen 2
   Splošne določbe
   1.   EUTM Somalia in njeno osebje spoštujeta zakone in predpise države gostiteljice in se vzdržujeta vsakršnih dejanj ali dejavnosti, ki niso združljive s cilji misije.
   2.   EUTM Somalia vlado države gostiteljice redno obvešča o številu članov osebja EUTM Somalia na ozemlju države gostiteljice.
   Člen 3
   Dokazovanje istovetnosti
   1.   Osebje EUTM Somalia mora imeti ves čas pri sebi potne liste ali vojaške osebne izkaznice.
   2.   Vozila, letala in druga prevozna sredstva EUTM Somalia so opremljena z razločno razpoznavnimi oznakami in/ali registrskimi tablicami, o katerih morajo biti obveščeni pristojni organi države gostiteljice.
   3.   EUTM Somalia ima pravico, da na objekte, vozila in druga prevozna sredstva izobesi zastavo Evropske unije ter jih opremi z oznakami, kot so vojaške oznake, nazivi in uradni simboli. Na uniformah osebja EUTM Somalia je jasno razpoznaven znak EUTM Somalia. Državne zastave ali oznake državnih kontingentov, ki sestavljajo misijo, so lahko vidne na objektih, vozilih in drugih prevoznih sredstvih ter uniformah EUTM Somalia v skladu z odločitvijo, ki jo sprejme vodja misije EU.
   Člen 4
   Prehod meje in gibanje na ozemlju države gostiteljice
   1.   Za vstop na ozemlje države gostiteljice potrebuje osebje EUTM Somalia dokumente iz člena 3(1) ali – pri prvem vstopu – posamezni ali skupinski potni nalog, ki ga izda EUTM Somalia. Za osebje EUTM Somalia ne veljajo določbe o vizumih, država gostiteljica pa jim pri vstopu, izstopu ali med prisotnostjo na svojem ozemlju olajša postopke nadzora nad priseljevanjem in carinskega nadzora.
   2.   Za osebje EUTM Somalia ne veljajo predpisi države gostiteljice o registraciji in nadzoru tujcev, vendar to osebje ni upravičeno do pridobitve kakršnih koli pravic do stalnega prebivališča ali začasnega bivališča na ozemlju države gostiteljice.
   3.   Država gostiteljica prejme v vednost splošni seznam opreme EUTM Somalia, ki je bila pripeljana na njeno ozemlje. Ta oprema ima oznake EUTM Somalia. Ta postopek zadostuje za izpolnitev carinskih in nadzornih zahtev.
   4.   Osebje EUTM Somalia na ozemlju države gostiteljice lahko vozi motorna vozila ter upravlja letala, če ima ustrezna veljavna državna, mednarodna ali vojaška vozniška dovoljenja oziroma pilotske licence.
   5.   Država gostiteljica za namene misije zagotovi EUTM Somalia in njenemu osebju svobodo gibanja in potovanja po svojem ozemlju, vključno z zračnim prostorom.
   6.   EUTM Somalia lahko za namene misije in za najeta prevozna sredstva uporablja javne ceste, mostove, trajekte in letališča brez plačila carin, pristojbin, cestnin, davkov in podobnih dajatev. EUTM Somalia ni oproščena razumnih stroškov za zahtevane in izvedene storitve pod pogoji, ki se uporabljajo za oborožene sile države gostiteljice.
   Člen 5
   Privilegiji in imunitete, ki jih država gostiteljica podeli EUTM Somalia
   1.   Objekti EUTM Somalia so nedotakljivi. Zastopniki države gostiteljice nimajo dostopa vanje brez dovoljenja poveljnika misije EU.
   2.   Objekti EUTM Somalia, njihova oprema in drugo pripadajoče premoženje ter prevozna sredstva ne smejo biti predmet preiskav, zasegov, zaplemb ali izvršb.
   3.   EUTM Somalia, njena lastnina in premoženje, ne glede na to, kje se nahajata in kdo ju poseduje s pooblastilom EUTM Somalia, imajo imuniteto pred vsakršno obliko pravnih postopkov.
   4.   Arhivi in dokumenti EUTM Somalia so zmeraj in povsod nedotakljivi.
   5.   Uradna korespondenca EUTM Somalia je nedotakljiva.
   6.   EUTM Somalia je oproščena plačila vseh davkov ali podobnih dajatev državi gostiteljici za vse kupljeno ali uvoženo blago, opravljene storitve in uporabo objektov za namene misije. Ponudniki ali pogodbeni izvajalci EUTM Somalia so prav tako oproščeni plačila davkov in podobnih dajatev za blago, storitve in objekte, ki jih zagotavljajo EUTM Somalia. EUTM Somalia ni oproščena plačila pristojbin, davkov ali dajatev, ki so plačilo za zahtevane in opravljene storitve.
   7.   Država gostiteljica dovoli vstop in izstop izdelkov, potrebnih v okviru misije, in zanje odobri izvzetje od plačila vseh carinskih dajatev, pristojbin, cestnin, davkov in podobnih dajatev, z izjemo stroškov za skladiščenje, prevoze ter druge zahtevane in opravljene storitve.
   Člen 6
   Privilegiji in imunitete, ki jih država gostiteljica podeli osebju EUTM Somalia
   1.   Osebju EUTM Somalia se ne sme na noben način odvzeti prostosti, prav tako ne sme biti pridržano.
   2.   Dokumenti, korespondenca in lastnina osebja EUTM Somalia so nedotakljivi, razen v primeru izvršilnih ukrepov, ki so dovoljeni v skladu z odstavkom 6.
   3.   Osebje EUTM Somalia ima v vseh okoliščinah imuniteto pred kazensko jurisdikcijo države gostiteljice.
   Imuniteto pred kazensko jurisdikcijo lahko, odvisno od primera, odvzame država pošiljateljica oziroma zadevna institucija Unije. Tak odvzem je vedno podan v pisni obliki.
   Imuniteta osebja EUTM Somalia pred jurisdikcijo države gostiteljice ne pomeni hkrati imunitete pred jurisdikcijo zadevne države pošiljateljice. V primeru, da je član osebja EUTM Somalia obtožen, da je storil kaznivo dejanje, država pošiljateljica obvesti državo gostiteljico o izidu takega sodnega postopka, ki ga izvede v povezavi z obtoženim kaznivim dejanjem.
   4.   Osebje EUTM Somalia ima imuniteto pred civilno in upravno jurisdikcijo države gostiteljice za izrečene ali zapisane besede in za vsa dejanja, storjena pri izvajanju službenih dolžnosti. V primeru kakršnega koli civilnega postopka proti osebju EUTM Somalia pred katerim koli sodiščem države gostiteljice morata biti o tem obveščena poveljnik misije EU in pristojni organ države pošiljateljice ali institucija Unije. Pred začetkom civilnega postopka na sodišču morajo poveljnik misije EU in pristojni organ države pošiljateljice ali institucija Unije sodišču potrditi, ali je osebje EUTM Somalia zadevno dejanje storilo pri opravljanju službenih dolžnosti.
   Če je bilo dejanje storjeno pri opravljanju službenih dolžnosti, se civilni postopek ne začne in se uporabljajo določbe iz člena 15. Če dejanje ni bilo izvršeno pri opravljanju službenih dolžnosti, se civilni postopek lahko nadaljuje. Potrdila, ki jih dasta poveljnik misije EU in pristojni organ države pošiljateljice ali institucija Unije, so za jurisdikcijo države gostiteljice zavezujoči in jih ta ne more spodbijati.
   Če civilni postopek sproži osebje EUTM Somalia, se to ne more sklicevati na imuniteto pred jurisdikcijo glede katere koli nasprotne tožbe, neposredno povezane z glavnim tožbenim zahtevkom.
   5.   Osebju EUTM Somalia ni treba pričati.
   EUTM Somalia in država pošiljateljica lahko pripravita izjave prič ali zaprisežene pisne izjave osebja EUTM o kaznivih dejanjih, katerim so bili priča v okviru usposabljanja somalskih varnostnih sil v Ugandi.
   6.   V zvezi z osebjem EUTM Somalia ne smejo biti sprejeti nobeni izvršilni ukrepi, razen če je proti njemu sprožen civilni postopek, ki ni povezan s službenimi dolžnostmi. Lastnina osebja EUTM Somalia, za katero je poveljnik misije EU potrdil, da je potrebna za izvajanje službenih dolžnosti osebja, ne more biti zasežena zaradi izpolnitve sodbe, sklepa ali odredbe. V civilnih postopkih za osebje EUTM Somalia ne veljajo nobene omejitve glede osebne svobode niti kateri koli drugi prisilni ukrepi.
   7.   Osebje EUTM Somalia v zvezi s storitvami, opravljenimi za EUTM Somalia, je izvzeto od določb o socialni varnosti, ki utegnejo veljati v državi gostiteljici.
   8.   Osebje EUTM Somalia je v državi gostiteljici oproščeno vseh oblik davka na plačo in prejemke, ki mu jih plača EUTM Somalia ali države pošiljateljice, kot tudi davka na kateri koli dohodek, ki ga prejme izven države gostiteljice.
   9.   Država gostiteljica v skladu z zakoni in predpisi, ki jih utegne sprejeti, dovoli vnos izdelkov za osebno rabo osebja EUTM Somalia in zanje odobri izvzetje od plačila vseh carinskih dajatev, posrednih in neposrednih davkov, trošarin in podobnih dajatev, z izjemo stroškov za skladiščenje, prevoze in podobne storitve.
   Kakršen koli pregled osebne prtljage osebja EUTM Somalia se opravi le v navzočnosti zadevnega osebja EUTM Somalia ali pooblaščenega predstavnika EUTM Somalia.
   Člen 7
   Lokalno osebje
   Lokalno osebje ima privilegije in imunitete v obsegu, ki ga dovoljuje država gostiteljica. Vendar pa država gostiteljica izvaja jurisdikcijo nad tem osebjem tako, da ne ovira prekomerno izvajanja nalog misije.
   Člen 8
   Kazenska jurisdikcija
   Pristojni organi države pošiljateljice imajo glede osebja EUTM Somalia, za katerega velja ustrezna zakonodaja države pošiljateljice, na ozemlju države gostiteljice pravico izvajati vso kazensko jurisdikcijo in disciplinska pooblastila, ki so jim bila dodeljena z zakonodajo države pošiljateljice.
   Člen 9
   Uniforma in oborožitev
   1.   Glede nošenja uniforme veljajo pravila, ki jih sprejme poveljnik misije EU.
   2.   Vojaško osebje EUTM Somalia sme nositi orožje in strelivo, če je za to pooblaščeno na podlagi ukaza, o čemer je obveščena država gostiteljica.
   Člen 10
   Podpora države gostiteljice in sklepanje pogodb
   1.   Država gostiteljica je pripravljena nuditi pomoč EUTM Somalia pri iskanju primernih objektov, če je za to zaprošena.
   2.   Država gostiteljica brezplačno zagotovi objekte, ki so v njeni lasti, če jih EUTM Somalia potrebuje zaradi vodenja upravnih in operativnih dejavnosti.
   3.   Država gostiteljica v okviru svojih zmogljivosti nudi pomoč pri pripravi, vzpostavitvi in izvedbi misije ter jo podpira. Država gostiteljica zagotavlja pomoč in podporo misiji pod enakimi pogoji, kot veljajo za pomoč in podporo oboroženim silam države gostiteljice.
   4.   Zakonodaja, na podlagi katere EUTM Somalia v državi gostiteljici sklepa pogodbe, se določi s pogodbo.
   5.   V pogodbi je lahko določeno, da se za spore, do katerih pride pri izvajanju pogodbe, uporablja postopek za reševanje sporov iz člena 15(3) in (4).
   6.   Država gostiteljica omogoča lažje izvajanje pogodb, ki jih EUTM Somalia za namene misije sklene s poslovnimi subjekti.
   Člen 11
   Spremembe v objektih
   1.   EUTM Somalia lahko gradi, spreminja ali drugače prilagaja objekte, če je to potrebno zaradi operativnih zahtev.
   2.   Država gostiteljica za takšne gradnje, spremembe ali prilagoditve od EUTM Somalia ne more zahtevati odškodnine.
   3.   Pred umikom EUTM Somalia se bo poveljnik misije EU po potrebi pogajal o dogovoru na podlagi člena 18 z namenom določitve zmerne preostale vrednosti za nepremične in/ali premične objekte, ki so bili plačani ali izboljšani s sredstvi EUTM Somalia in bodo ostali tam tudi po umiku EUTM Somalia. Država gostiteljica bo morebitni naslednici misije objekte dala na voljo brezplačno.
   Člen 12
   Umrli člani osebja EUTM Somalia
   1.   Poveljnik misije EU ima pravico poskrbeti za vrnitev umrlih članov osebja EUTM Somalia v domovino, vključno z vso osebno lastnino umrlega, in urediti vse potrebno v zvezi s tem.
   2.   Na umrlem članu osebja EUTM Somalia ni mogoče izvesti obdukcije brez soglasja države, katere državljan je bila umrla oseba, in navzočnosti predstavnika EUTM Somalia in/ali države, katere je bila umrla oseba državljan.
   3.   Država gostiteljica in EUTM Somalia v največji možni meri sodelujeta, da zagotovita čimprejšnjo vrnitev umrle osebe v domovino.
   Člen 13
   Varovanje EUTM Somalia in vojaška policija
   1.   Država gostiteljica sprejme ustrezne ukrepe za zagotovitev varnosti in varovanja EUTM Somalia in njenega osebja, vključno z ukrepi, potrebnimi za zaščito njenih objektov pred zunanjimi napadi ali vdori.
   2.   Poveljnik misije EU lahko zaradi vzdrževanja reda v objektih EUTM Somalia ustanovi vojaško policijsko enoto.
   3.   Vojaška policijska enota lahko ob posvetovanju in v sodelovanju z vojaško policijo ali policijo države gostiteljice deluje tudi izven objektov EUTM Somalia, da vzdržuje red in disciplino med člani osebja EUTM Somalia.
   Člen 14
   Komunikacije
   1.   EUTM Somalia lahko namesti in upravlja radijske oddajnike in sprejemnike ter satelitske sisteme. Sodeluje s pristojnimi organi države gostiteljice, da bi se izognila sporom glede uporabe ustreznih frekvenc. Država gostiteljica brezplačno zagotovi dostop do frekvenčnega spektra.
   2.   EUTM Somalia ima za namene izvajanja misije pravico do neomejene komunikacije po radijskih valovih (vključno s satelitskimi, mobilnimi in ročnimi radijskimi napravami), prek telefonov, telegrafov, telefaksov in drugih sredstev, kakor tudi pravico namestiti naprave, potrebne za vzdrževanje interne komunikacije in komunikacije med objekti EUTM Somalia, vključno s polaganjem kablov in zemeljskih napeljav.
   3.   EUTM Somalia lahko v svojih objektih uredi potrebno za dostavo pošte EUTM Somalia in/ali njenemu osebju in za pošiljanje pošte misije in/ali njenega osebja.
   Člen 15
   Odškodninski zahtevki za primer smrti, poškodbe, škode in izgube
   1.   EUTM Somaliain osebje EUTM Somalia nista odgovorna za nobeno škodo ali izgubo civilne ali državne lastnine, povezano z operativnimi potrebami ali nastalo zaradi dejavnosti v zvezi s civilnimi nemiri ali zaščito EUTM Somalia.
   2.   Da bi dosegli poravnavo, je treba odškodninske zahtevke za primer škode ali izgube civilne ali državne lastnine, ki ni zajeta v odstavku 1, ter odškodninske zahtevke za primer smrti ali poškodbe oseb ter škode ali izgube lastnine EUTM Somalia – če gre za zahtevke pravnih ali fizičnih oseb iz države gostiteljice – poslati EUTM Somalia prek pristojnih organov države gostiteljice; če pa gre za zahtevke s strani EUTM Somalia, se ti zahtevki pošljejo pristojnim organom države gostiteljice.
   3.   Če poravnava ni mogoča, je treba zahtevek predložiti komisiji za odškodnine, ki je sestavljena iz enakega števila predstavnikov EUTM Somalia in predstavnikov države gostiteljice. Zahtevki se poravnajo na podlagi skupnega dogovora.
   4.   Kadar pa poravnava ni možna niti v okviru komisije za odškodnine, se spor:

               (a)

               če gre za zahtevek do vključno 40 000 EUR, rešuje po diplomatski poti med predstavniki države gostiteljice in Unije;

               (b)

               če gre za zahtevek, ki presega znesek pod točko (a), odstopi arbitražnemu razsodišču, katerega odločba je zavezujoča.

         5.   Arbitražno razsodišče je sestavljeno iz treh razsodnikov, enega imenuje država gostiteljica in enega EUTM Somalia, tretjega pa skupaj imenujeta država gostiteljica in EUTM Somalia. Če ena od pogodbenic ne imenuje razsodnika v roku dveh mesecev ali se država gostiteljica in EUTM Somalia ne moreta dogovoriti glede imenovanja tretjega razsodnika, tega imenuje predsednik Sodišča Evropske unije.
   6.   EUTM Somalia in upravni organi države gostiteljice sklenejo upravni dogovor, v katerem določijo pristojnosti in naloge komisije za odškodnine in arbitražnega razsodišča, postopke, ki jih ta organa uporabljata, in pogoje za vložitev zahtevkov.
   Člen 16
   Stiki in spori
   1.   Vsa vprašanja v zvezi z uporabo tega sporazuma obravnavajo skupaj predstavniki EUTM Somalia in pristojni organi države gostiteljice.
   2.   Če predhodno ni mogoče doseči rešitve sporov v zvezi z razlago ali uporabo tega sporazuma, jih predstavniki države gostiteljice in Unije rešujejo izključno po diplomatski poti.
   Člen 17
   Druge določbe
   1.   Kadar se ta sporazum nanaša na privilegije, imunitete in pravice EUTM Somalia in njenega osebja, je vlada države gostiteljice odgovorna za to, da jih njeni lokalni organi ustrezno izvajajo in spoštujejo.
   2.   Nobena določba v tem sporazumu ne pomeni odstopanja od pravic, ki so državam članicam Unije ali drugim državam, ki prispevajo k EUTM Somalia, priznane z drugimi sporazumi, niti je ni mogoče tako razlagati.
   Člen 18
   Izvedbeni dogovori
   Za namene izvajanja tega sporazuma lahko poveljnik misije EU in upravni organi države gostiteljice sklenejo ločene dogovore o operativnih, upravnih in tehničnih zadevah.
   Člen 19
   Začetek veljavnosti in prenehanje
   1.   Ta sporazum začne veljati na dan podpisa in velja do datuma, ko v skladu z uradnim obvestilom EUTM Somalia odide zadnji sestavni del EUTM Somalia in zadnji član osebja EUTM Somalia.
   2.   Ne glede na odstavek 1 je treba določbe v členih 4(6), 5(1) do (3), 5(6), 5(7), 6(1), 6(3), 6(4), 6(6), 6(7) do (9), 10(2), 11 in 15 v primeru, da je bil prvi član osebja EUTM Somalia napoten pred začetkom veljavnosti tega sporazuma, uporabljati od datuma začetka te napotitve.
   3.   Ta sporazum se lahko spremeni s pisnim dogovorom med pogodbenicama.
   4.   Prenehanje tega sporazuma ne vpliva na pravice ali obveznosti, ki izhajajo iz izvrševanja tega sporazuma pred njegovim prenehanjem.

      V Kampali, v dveh izvodih v angleškem jeziku, dne 12. avgusta 2010.

            Za Evropsko unijo

         Vincent DE VISSCHER

            Za Republiko Ugando

         Crispus KIYONGA

      (1)  UL L 44, 19.2.2010, str. 16.


title: 2011/219/EU: Sklep Sveta z dne 31. marca 2011 o spremembi in podaljšanju obdobja uporabe Sklepa 2007/641/ES o zaključku posvetovanj z Republiko Fidži na podlagi člena 96 Sporazuma o partnerstvu AKP-ES in člena 37 Instrumenta za razvojno sodelovanje

text:
               7.4.2011

               SL

               Uradni list Evropske unije

               L 93/2

         SKLEP SVETA
   z dne 31. marca 2011
   o spremembi in podaljšanju obdobja uporabe Sklepa 2007/641/ES o zaključku posvetovanj z Republiko Fidži na podlagi člena 96 Sporazuma o partnerstvu AKP-ES in člena 37 Instrumenta za razvojno sodelovanje
   (2011/219/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 Pogodbe,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega v Cotonouju 23. junija 2000 (1), kakor je bil nazadnje spremenjen v Ouagadougou, Burkina Faso, dne 22. junija 2010 (2) (v nadaljnjem besedilu: Sporazum o partnerstvu AKP-EU), ter zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Sporazuma o partnerstvu AKP-ES (3), ter zlasti člena 3 Notranjega sporazuma,
   ob upoštevanju Uredbe (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja (4) (v nadaljnjem besedilu: Instrument za razvojno sodelovanje) in zlasti člena 37 Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sklep Sveta 2007/641/ES (5) o zaključku posvetovanj z Republiko Fidži na podlagi člena 96 Sporazuma o partnerstvu AKP-EU in člena 37 Instrumenta za razvojno sodelovanje je bil sprejet, da bi se izvedli ustrezni ukrepi po kršitvi bistvenih elementov iz člena 9 Sporazuma o partnerstvu AKP-EU in uveljavile vrednote iz člena 3 Instrumenta za razvojno sodelovanje.

               (2)

               Navedeni ukrepi so bili podaljšani s Sklepom Sveta 2009/735/ES (6) in nato še s sklepoma Sveta 2010/208/EU (7) in 2010/589/EU (8), saj mora Republika Fidži še vedno izpolniti pomembne zaveze glede bistvenih elementov Sporazuma o partnerstvu AKP-EU in Instrumenta za razvojno sodelovanje, ki jih je Fidži sprejel na posvetovanjih aprila 2007, poleg tega pa je bilo zabeleženo pomembno nazadovanje pri uresničevanju več teh zavez.

               (3)

               Sklep 2007/641/ES se izteče 31. marca 2011. Primerno je podaljšati njegovo veljavnost in ustrezno posodobiti ustrezne ukrepe iz navedenega sklepa –

         SPREJEL NASLEDNJI SKLEP:
   Člen 1
   Sklep 2007/641/ES se spremeni:

               1.

               drugi odstavek člena 3 se nadomesti z naslednjim:
               „Veljati preneha 30. septembra 2011. Redno se pregleda vsaj vsakih šest mesecev.“;

               2.

               Priloga se nadomesti s Prilogo k temu sklepu.

         Člen 2
   Dopis v Prilogi k temu sklepu je naslovljen na Republiko Fidži.
   Člen 3
   Ta sklep začne veljati z dnem sprejetja.

      V Bruslju, 31. marca 2011

            Za Svet

            Predsednik

         VÖLNER P.

      (1)  UL L 317, 15.12.2000, str. 3.

      (2)  UL L 287, 4.11.2010, str. 3.

      (3)  UL L 317, 15.12.2000, str. 376.

      (4)  UL L 378, 27.12.2006, str. 41.

      (5)  UL L 260, 5.10.2007, str. 15.

      (6)  UL L 262, 6.10.2009, str. 43.

      (7)  UL L 89, 9.4.2010, str. 7.

      (8)  UL L 260, 2.10.2010, str. 10.

      PRILOGA
      Njegova Ekscelenca Ratu Epeli NAILATIKAU
      Predsednik Republike Fidži
      Suva
      Republika Fidži
      Vaša Ekscelenca,
      Evropska unija (EU) pripisuje velik pomen določbam člena 9 Sporazuma o partnerstvu AKP-EU in členu 3 Instrumenta za razvojno sodelovanje. Partnerstvo AKP-EU temelji na spoštovanju človekovih pravic, demokratičnih načel in načela pravne države, ki so bistveni elementi Sporazuma o partnerstvu AKP-EU in so temelj naših medsebojnih odnosov.
      Svet EU je 11. decembra 2006 obsodil vojaški prevzem oblasti v Republiki Fidži (Fidži).
      Na podlagi člena 96 Sporazuma o partnerstvu AKP-EU in ob upoštevanju dejstva, da je vojaški prevzem oblasti 5. decembra 2006 pomenil kršitev bistvenih elementov iz člena 9 Sporazuma, je EU povabila Fidži k posvetovanjem, da bi, kot določa Sporazum o partnerstvu AKP-EU, temeljito proučila položaj, in če bi se to izkazalo za potrebno, sprejela ukrepe za njegovo izboljšanje.
      Uradni del teh posvetovanj se je začel v Bruslju 18. aprila 2007. EU je bila zadovoljna, da je začasna vlada takrat potrdila vrsto ključnih zavez glede človekovih pravic in temeljnih svoboščin, spoštovanja demokratičnih načel in načela pravne države, kot je navedeno spodaj, ter predlagala pozitivne ukrepe glede njihovega izvajanja.
      Žal so se odtlej razmere poslabšale, zlasti aprila 2009, tako da Fidži zdaj krši več svojih zavez. To se nanaša zlasti na razveljavitev ustave, zelo velike zamude pri izvedbi parlamentarnih volitev in kršitve človekovih pravic. Čeprav so pri uresničitvi zavez nastale velike zamude, jih je večina glede na trenutni položaj Fidžija še vedno zelo pomembnih in so zato priložene temu dopisu. Zaradi enostranske odločitve, s katero je Fidži prelomil več ključnih zavez, je ta država izgubila razvojna sredstva.
      Vendar je EU v duhu partnerstva, ki je temelj Sporazuma o partnerstvu AKP-EU, izrazila pripravljenost za začetek novih uradnih posvetovanj, čim bo mogoče razumno predvideti uspešen zaključek tovrstnih posvetovanj. Začasni predsednik vlade je 1. julija 2009 predstavil časovni načrt za reforme in vrnitev k demokratični ureditvi. EU je pripravljena razpravljati o tem časovnem načrtu in presoditi, ali bi ga bilo mogoče uporabiti kot podlago za nova posvetovanja. EU se je v skladu s tem odločila, da bo podaljšala obstoječe ustrezne ukrepe za Fidži in s tem ustvarila priložnost za nova posvetovanja. Ker so nekateri ustrezni ukrepi zdaj zastareli, je bilo odločeno, da bi bilo primerneje, če EU nadalje prouči možnosti za nova posvetovanja s Fidžijem, kot pa da enostransko posodobi obstoječe ukrepe. Zato je še posebej pomembno, da se začasna vlada zaveže domačemu političnemu dialogu, ki bo vključeval vse strani, in da s prožnostjo prouči možni razpored predlaganega časovnega načrta. Čeprav EU v svojem stališču vedno upošteva bistvene elemente Sporazuma o partnerstvu AKP-EU in njegova temeljna načela, zlasti osrednjo vlogo dialoga in izpolnjevanje medsebojnih obveznosti, pa želi poudariti, da izid prihodnjih posvetovanj, kar zadeva EU, ni že vnaprej odločen.
      Če bo Fidži po novih posvetovanjih sprejel pomembne zaveze, se bo EU zavzela za hiter, pozitiven pregled teh ustreznih ukrepov. Če pa se razmere na Fidžiju ne izboljšajo, se ne bo mogoče izogniti nadaljnjim izgubam razvojnih sredstev. Napredek pri ponovni vzpostavitvi ustavne ureditve usmerja EU pri njenih prihodnjih odločitvah o spremljevalnih ukrepih za države podpisnice protokola o sladkorju in v okvirnem nacionalnem indikativnem programu Fidžija za 10. Evropski razvojni sklad (ERS).
      EU poziva Fidži, naj do začetka novih posvetovanj nadaljuje in še stopnjuje okrepljeni politični dialog.
      Ustrezni ukrepi so naslednji:

                  —

                  humanitarna pomoč in neposredna pomoč civilni družbi se lahko nadaljujeta,

                  —

                  dejavnosti sodelovanja, ki že potekajo, zlasti v okviru 8. in 9. ERS, se lahko nadaljujejo,

                  —

                  dejavnosti sodelovanja, ki bi pripomogle k obnovitvi demokracije in izboljšale javno upravljanje, se lahko izvajajo, razen v izrednih okoliščinah,

                  —

                  izvajanje spremljevalnih ukrepov za reformo sladkornega sektorja za leto 2006 se lahko nadaljuje. Sporazum o financiranju je Fidži na tehnični ravni podpisal 19. junija 2007. Upoštevati je treba, da sporazum o financiranju vključuje klavzulo o odložitvi,

                  —

                  lahko se nadaljujeta priprava in morebitni podpis večletnega okvirnega programa spremljevalnih ukrepov za reformo sladkornega sektorja za obdobje 2011–2013,

                  —

                  dokončno oblikovanje, podpis na tehnični ravni in izvajanje državnega strateškega dokumenta in nacionalnega indikativnega programa za 10. ERS z dodeljenim finančnim okvirom ter morebitna dodelitev motivacijskega deleža v višini do 25 % tega zneska bodo odvisni od spoštovanja zavez, danih v zvezi s človekovimi pravicami in pravno državo, in sicer: da začasna vlada potrdi ustavo, da se v celoti spoštuje neodvisnost sodstva in da se čim prej odpravijo ukrepi za izredne razmere, ki so bili ponovno uvedeni 6. septembra 2007, da se v skladu z različnimi postopki in forumi po zakonih Fidžija opravi preiskava ali obravnava vseh domnevnih kršitev človekovih pravic ter da si začasna vlada po najboljših močeh prizadeva, da prepreči izjave varnostnih agencij, ki so namenjene zastraševanju,

                  —

                  dodeljena kvota za sladkor za leto 2007 je nič,

                  —

                  za leto 2008 dodeljena kvota za sladkor je bila na voljo pod pogojem, da bodo zagotovljeni dokazi o verodostojni in pravočasni pripravi volitev v skladu z dogovorjenimi zavezami, zlasti glede popisa prebivalstva, ponovne določitve meja in volilne reforme v skladu z ustavo, da bodo do 30. septembra 2007 sprejeti ukrepi, s katerimi se bo zagotovilo delovanje volilnega urada, vključno z imenovanjem volilnega nadzornika v skladu z ustavo. Ta kvota za sladkor za leto 2008 je bila izgubljena 31. decembra 2009,

                  —

                  kvota za sladkor za leto 2009 je bila ukinjena maja 2009 zaradi odločitve začasne vlade, da odloži splošne volitve do septembra 2014,

                  —

                  kvota za sladkor za leto 2010 je bila ukinjena pred 1. majem 2010, saj pri nadaljevanju demokratičnega procesa ni bilo doseženega nobenega napredka; vendar je bil glede na pomemben položaj sektorja sladkorja del kvote dodeljen za neposredno pomoč, namenjena pa je prebivalstvu, ki je neposredno odvisno od proizvodnje sladkorja, da bi se ublažile negativne družbene posledice. S temi sredstvi centralno upravlja delegacija EU v Suvi in se ne dodeljujejo prek vlade,

                  —

                  razpoložljivost okvirnih sredstev prek večletnega okvirnega programa spremljevalnih ukrepov za reformo sladkornega sektorja za obdobje 2011–2013 bo odvisna od dogovora, doseženega med posvetovanjem; če se dogovor ne doseže, se bodo lahko s temi sredstvi financirali samo ukrepi za zmanjšanje socialnih vplivov,

                  —

                  za pripravo in izvajanje ključnih zavez, zlasti v podporo priprave in/ali izvajanja volitev, je mogoče proučiti možnosti za posebno podporo,

                  —

                  regionalno sodelovanje in udeležba Fidžija v njem ostaneta nespremenjena,

                  —

                  sodelovanje z Evropsko investicijsko banko in Centrom za razvoj podjetništva se lahko nadaljuje, če se pravočasno izpolnijo dane zaveze.

            Spremljanje zavez se bo izvajalo v skladu z zavezami iz Priloge k temu dopisu, ki se nanašajo na redni dialog, dejansko sodelovanje z misijami (za ocenjevanje in spremljanje) in poročanje.
      Poleg tega EU pričakuje, da bo Fidži v celoti sodeloval s Forumom pacifiških otokov pri izvajanju priporočil skupine uglednih oseb, ki so jih sprejeli zunanji ministri Foruma na srečanju v Vanuatuju 16. marca 2007.
      EU bo še naprej skrbno spremljala razmere na Fidžiju. Na podlagi člena 8 Sporazuma iz Cotonouja bo s Fidžijem potekal okrepljen politični dialog, da se zagotovi spoštovanje človekovih pravic, obnova demokracije in spoštovanje pravne države, zaključil pa se bo, ko bosta obe strani ugotovili, da je okrepljeni dialog dosegel svoj namen.
      Če bo začasna vlada upočasnila ali prekinila izvajanje danih zavez ali pri tem nazadovala, si EU pridržuje pravico, da prilagodi ustrezne ukrepe.
      EU poudarja, da so privilegiji Fidžija pri njegovem sodelovanju z EU odvisni od spoštovanja bistvenih elementov Sporazuma iz Cotonouja in načel iz Instrumenta za razvojno sodelovanje. Če Fidži želi prepričati EU, da je začasna vlada v celoti pripravljena uresničiti dane zaveze, je bistvenega pomena, da izvajanje dogovorjenih zavez v kratkem zelo napreduje.
      S spoštovanjem,
      V Bruslju,

            Za EU

         PRILOGA K PRILOGI

            ZAVEZE, DOGOVORJENE Z REPUBLIKO FIDŽI

         A.   Spoštovanje demokratičnih načel

         Zaveza št. 1
         Svobodne in poštene parlamentarne volitve se izvedejo v 24 mesecih od 1. marca 2007 ob upoštevanju ugotovitev ocene, ki jo bodo opravili neodvisni presojevalci, ki jih bo imenoval sekretariat Foruma pacifiških otokov. Postopki priprave in izvajanja volitev se bodo skupaj spremljali, prilagajali in popravljali, kot bo potrebno, na podlagi vzajemno dogovorjenih meril. To pomeni zlasti:

                     —

                     da bo začasna vlada do 30. junija 2007 sprejela časovni načrt z datumi za izvedbo različnih ukrepov, ki jih je treba sprejeti v času priprav na nove parlamentarne volitve,

                     —

                     da ta načrt določa časovne okvire za popis prebivalstva, ponovno določitev meja in volilno reformo,

                     —

                     da se ponovna določitev meja in volilna reforma izvedeta v skladu z ustavo,

                     —

                     da bodo sprejeti ukrepi, s katerimi se bo zagotovilo delovanje volilnega urada, vključno z imenovanjem volilnega nadzornika v skladu z ustavo do 30. septembra 2007,

                     —

                     da bo podpredsednik imenovan v skladu z ustavo.

               Zaveza št. 2
         Začasna vlada bo pri sprejemanju pomembnih zakonodajnih, proračunskih in drugih političnih pobud in sprememb upoštevala posvetovanja s civilno družbo ter drugimi zainteresiranimi stranmi.
         B.   Pravna država

         Zaveza št. 1
         Začasna vlada si bo po najboljših močeh prizadevala, da prepreči izjave varnostnih agencij, ki so namenjene zastraševanju.
         Zaveza št. 2
         Začasna vlada potrdi ustavo iz leta 1997 ter jamči nemoteno in neodvisno delovanje ustavnih institucij, kot so fidžijska komisija za človekove pravice, komisija za javne službe in komisija za ustavne naloge. Ohranjena bosta bistvena neodvisnost in delovanje Velikega sveta poglavarjev.
         Zaveza št. 3
         Neodvisnost sodstva se v celoti spoštuje in omogoča se njegovo nemoteno delovanje, njegove odločitve pa upoštevajo vse zainteresirane strani, zlasti:

                     —

                     začasna vlada se zaveže, da bo sodišče v skladu z oddelkom 138(3) ustave imenovano do 15. julija 2007,

                     —

                     vsakršna imenovanja in/ali razrešitve sodnikov bodo odslej potekala ob strogem upoštevanju ustavnih določil in postopkovnih pravil,

                     —

                     vojska, policija ali začasna vlada se v nobenem primeru in v nikakršni obliki ne bodo vmešavale v sodni postopek, vključno s polnim spoštovanjem pravnega poklica.

               Zaveza št. 4
         Vsi kazenski postopki, povezani s korupcijo, se obravnavajo po ustreznih pravosodnih poteh in vsak drug organ, ki bo morda vzpostavljen za preiskavo domnevnih primerov korupcije, bo deloval v okviru ustavnih določil.
         C.   Človekove pravice in temeljne svoboščine

         Zaveza št. 1
         Začasna vlada bo sprejela vse potrebne ukrepe, da bodo preiskave ali obravnave vseh obtožb o kršitvi človekovih pravic v skladu z različnimi postopki in forumi po zakonih Fidžija.
         Zaveza št. 2
         Začasna vlada bo maja 2007 odpravila ukrepe za izredne razmere, če ne bo groženj nacionalni varnosti, javnemu redu in varnosti.
         Zaveza št. 3
         Začasna vlada si bo prizadevala zagotoviti, da bo fidžijska komisija za človekove pravice delovala povsem neodvisno ter v skladu z ustavo.
         Zaveza št. 4
         Svoboda izražanja in svoboda medijev v vseh oblikah se polno spoštujeta, kot to zagotavlja ustava.
         D.   Spremljanje izvajanja zavez

         Zaveza št. 1
         Začasna vlada se zavezuje, da bo ohranila reden dialog, ki bo omogočal potrjevanje doseženega napredka, organom/predstavnikom EU in Evropske komisije pa dala popoln dostop do vseh informacij, povezanih s človekovimi pravicami, mirno obnovitvijo demokracije in pravno državo na Fidžiju.
         Zaveza št. 2
         Začasna vlada v celoti sodeluje z morebitnimi misijami EU za oceno in spremljanje napredka.
         Zaveza št. 3
         Začasna vlada vsake tri mesece od 30. junija 2007 naprej pošilja poročila o napredku glede bistvenih elementov Sporazuma iz Cotonouja in glede zavez.
         Ugotavlja se, da je nekatera vprašanja mogoče učinkovito obravnavati zgolj s pragmatičnim pristopom, ki priznava dejansko stanje razmer in je usmerjen v prihodnost.